**Stari mobilni telefoni – humanitarni projekt Zveze Rotary klubov in Zveze prijateljev mladine Slovenije**

Zveza prijateljev mladine Slovenije v sodelovanju z Rotary klubi po Sloveniji ter šolami, vključenimi v projekt, organizira akcijo zbiranja starih mobilnih telefonov po celotni Sloveniji. Pobudnik akcije je ZPM Maribor v sodelovanju z Rotary klubom Maribor Lent. Osnovna cilja akcije sta:

* zbiranje denarja za pomoč otrokom in projektom, namenjenim mladim;
* osveščanje mladih o omejenih virih ter odgovornem ravnanju s surovinami.

Gre za humanitarni projekt, ki je izrazito ekološko naravnan. Podprlo ga je tudi Ministrstvo za izobraževanje, znanost in šport. Celoten izkupiček se bo vrnil otrokom oziroma mladini kot najbolj ranljivi populaciji v naši družbi.

Akcija zbiranja starih mobilnih aparatov se začne **21. marca** in bo trajala do **24. aprila 2016**. V ta namen bo v **avli pri informatorki** postavljen **zaboj za telefone** in **manjši zaboj za polnilce**. Zbirali se bodo **stari, odpadni in neuporabni telefoni** (gsm aparature, mobiji). Celotno pripravo vodi Rotary District, operativno pa bosta sodelovala Rotary s svojimi 45-mi klubi in Zveza prijateljev mladine Slovenije s svojimi članicami. S podjetjem, ki bo telefone in polnilce odkupovalo, je določena pogodbena cena odkupa, in sicer za kilogram mobilnih aparatov (brez baterije) 6,00 eur, za polnilce pa 0,15 eur za kilogram. Izvajanje projekta bo možno spremljati preko spletnega portala www.starmobi.si. Javno bodo objavljeni tudi podatki o razdelitvi in porabi zbranih finančnih sredstev.

Verjamemo, da se v vsakem gospodinjstvu najde kak »odslužen« mobilni aparat, zato vas vabimo k sodelovanju.